

**Συνάντηση του ΚΟΑ με τους Προέδρους**

**των ομάδων της Λεμεσού για το Νέο Γήπεδο**

Συνάντηση με τους Προέδρους των τριών ομάδων της Λεμεσού είχε η διοίκηση του Κυπριακού Οργανισμού Αθλητισμού το πρωί της Τρίτης 24 Μαΐου, με αντικείμενο το Νέο Γήπεδο της Λεμεσού που μπαίνει στην τελική ευθεία.

Ο Κυπριακός Οργανισμός Αθλητισμού κάλεσε τους Προέδρους των τριών ομάδων σε μία εφ’ όλης της ύλης συζήτηση για το Νέο Γήπεδο. Συγκεκριμένα, ο Πρόεδρος του ΚΟΑ Ανδρέας Μιχαηλίδης, η Γενική Διευθύντρια Μαίρη Χαραλάμπους Παπαμιλτιάδη και όλα τα μέλη του Δ.Σ. υποδέχτηκαν στα γραφεία του ΚΟΑ τον Πρόεδρο του Απόλλωνα Νίκο Κίρζη, τον Πρόεδρο της ΑΕΛ Ανδρέα Σοφοκλέους και τον Πρόεδρο του Σωματείου Απόλλωνα Ξενοφώντα Χαραλάμπους, ενώ τον Άρη εκπροσώπησε ο Γενικός Διευθυντής Δημήτρης Γιαννέλης.

Στη σημαντική αυτή συνάντηση έγινε ανασκόπηση των ως τώρα ενεργειών για το Νέο Γήπεδο της Λεμεσού και δόθηκε έμφαση στις μετέπειτα κινήσεις που χρειάζονται, καθώς το έργο οδεύει προς ολοκλήρωσή του. Τονίστηκε ο κοινός στόχος του ΚΟΑ και των ομάδων για παράδοση του γηπέδου προς χρήση εντός των χρονοδιαγραμμάτων που έχουν τεθεί, αλλά και η ανάγκη για εντατικοποίηση των εργασιών το επόμενο διάστημα.

Θυμίζουμε ότι και την Πέμπτη 19 Μαΐου έγινε ευρεία συνάντηση όλων των εμπλεκομένων φορέων γύρω από το Νέο Γήπεδο Λεμεσού, στο πλαίσιο των προσπαθειών του Κυπριακού Οργανισμού Αθλητισμού για έγκαιρη ολοκλήρωση του γηπέδου.